‘Taalbeleid verkeerd geïnterpreteer’ – USDie Universiteit Stellenbosch. Die Universiteit Stellenbosch (US) sê die gees en bedoeling van sy taalbeleid is waarskynlik verkeerd geïnterpreteer toe Afrikaanssprekende inwoners van “ŉ dameskoshuis” tydens verwelkomingsweek aangesê is om slegs Engels met mekaar en besoekende ouers te praat. Selfs al was almal teenwoordig Afrikaans. Die US sê nou hy het ná ’n voorlopige ondersoek bevind dat studenteleiers die taalbeleid toegepas het op ŉ manier “wat nie strook met die doelstellings van die beleid en waardes van die universiteit nie”. “Dit is nie die beleid van die universiteit dat slegs Engels in koshuise gebruik word, of dat studente nie Afrikaans mag praat nie,” sê Martin Viljoen, US-woordvoerder. Die US het vandeesweek ’n ondersoek van stapel gestuur ná berigte dat inwoners van Irene en Minerva tydens verwelkomingsweek aangesê is om slegs Engels te praat. Viljoen sê nou dit lyk of die situasie tot slegs een koshuis beperk was. “Die US sal vandeesweek deur middel van die afdeling Studentesake voortgaan om met studenteleiers in alle koshuise oor die aangeleentheid in gesprek te tree terwyl ŉ bemiddelingsproses in die betrokke koshuis aan die gang is om uit te kom by ŉ gedeelde begrip van die taalbeleid. Ons sal gesprekke oor die implementering van die beleid en die waarde van meertaligheid voortsit, asook bewusmaking oor bestaande terugvoermeganismes wat betref die implementering van die taalbeleid.” Viljoen het weer eens daarop gewys dat die universiteit se studenteleiers, ook diegene in koshuise, geloof moet word vir hul veerkragtigheid in die hantering van die uitdaging om gemeenskaplike leefruimtes in geleenthede vir groei en ’n viering van diversiteit te omskep. “Ons studente het nie net verskillende taalvoorkeure nie, maar is ook van verskillende lande afkomstig. Hulle kan nie elkeen se taal vlot praat nie, maar almal kan ten minste Engels verstaan. “Daarom gebruik studenteleiers in koshuise tydens die verwelkomingsperiode meestal Engels in formele byeenkomste om ’n atmosfeer van inklusiwiteit te skep, en sodat almal kan verstaan.” Dít sê Viljoen, is in ooreenstemming met die US se taalbeleid wat lui dat taal in koshuise en ander leefomgewings op so ŉ wyse gebruik word dat, waar dit redelikerwys uitvoerbaar is, geen belanghebbende uitgesluit word van deelname aan enige formele aktiwiteite in hierdie omgewings nie. “As studente enige ander taal binne of buite hul kamers wil praat tydens informele aktiwiteite sonder om iemand uit te sluit, bevorder dit veeltaligheid – iets waarna die taalbeleid streef.” Volgens die US kan dit egter nié geïnterpreteer word as menende dat geen ander taal as Engels welkom is nie, of nie gebruik behoort te word nie. Die situasie het verskeie opposisiepartye ontstoke. “Wat hier gebeur, is nie net vertrapping van taalregte nie, maar die miskenning van Afrikaanse studente se menseregte en daarom ook ŉ miskenning van die land se Grondwet,” sê Pieter Groenewald, leier van die VF Plus. Dié party meen die miskenning van Afrikaans het al die norm in hoër onderwys geraak. “Klaarblyklik nou ook so op Stellenbosch wat veronderstel is om die een kampus te wees wat nog vir Afrikaans ruimte maak.” Maroela Media het vroeër berig die DA gaan Stellenbosch vandeesweek besoek en poog om klagtes te konsolideer ten einde ŉ saak by die Menseregtekommissie (MRK) aanhangig te maak. Die VF Plus sê hy sal enige poging steun “om die verdere miskenning van Afrikaans by universiteite stop te sit”. Die party sal ook die MRK se optrede in dié verband fyn dophou “aangesien die organisasie herhaaldelik deur sy optrede gewys het dat sommige ondersoeke met meer ywer as ander aangepak word,” sê Groenewald.